Republikaanijohtajat eivät ole myöskään kiinnostuneita tapaamaan Venäjän presidenttiä, mikäli hän ottaa Trumpin kutsun vastaan.

Yhdysvalloissa republikaanisen puolueen johtajat ovat tehneet selvää pesäeroa presidentti Donald Trumpin linjauksiin Venäjän suuntaan. Kongressin republikaanijohtajat ilmoittivat tiistaina, ettei Putin ole tervetullut kongressiin Capitol-kukkulalle, kertoo uutistoimisto AP.

Yhdysvaltain kongressin edustajainhuoneen nykyinen puhemies Paul Ryan ja senaatin enemmistöjohtaja Mitch McConnell eivät myöskään ole kiinnostuneita pitämään kokouksia Putinin kanssa, mikäli Putin ottaa Trumpin Helsingin huippukokouksessa esittämän kutsun vastaan.

– Puhemies ja minä olemme tehneet selväksi, että Putin ei ole tervetullut täällä Capitolissa, McConnell kertoi toimittajille tiistaina.

– Emme todellakaan aio antaa hänelle kutsua yhteiseen istuntoon. Sellainen on varattu liittolaisillemme, sanoi puolestaan Ryan.

Päätös on selkeä viesti, sillä muun muassa Ranskan presidentti Emmanuel Macron puhui kongressille viime keväänä vieraillessaan Yhdysvalloissa.

Molempien puolueiden lainsäätäjät ovat ilmoittaneet olevansa huolestuneita Trumpin lähestymistavasta Venäjän johtajaan. He nuhtelivat Trumpia kommenteista, joita hän antoi Helsingin lehdistötilaisuudessa. Trump antoi ymmärtää Yhdysvaltojen tiedustelutiedoista huolimatta, ettei Venäjä ole puuttunut Yhdysvaltain vuoden 2016 presidentinvaaleihin.

– Haluan tehdä tämän täysin selväksi: venäläisten on parempi lopettaa puuhastelunsa meidän vaaleissa, McConnell sanoi.

Lue myös:

Trumpin mielestä tapaaminen Putinin kanssa oli parempi kuin Nato-kokous – USA:n edustajainhuoneen puhemies Ryan harkitsisi lisäpakotteita Venäjälle

Tutkija Ylelle Trumpista ja Putinista: "Erittäin vakava varoitus kaikille eurooppalaisille" – Yhdysvalloissa purevat nyt omatkin koirat

"Yhdysvalloissa on itseymmärryksen kriisi" – Enää ei tiedetä, mitä poliittista linjaa Yhdysvallat edustaa, sanoo asiantuntija

"Koskaan aiemmin presidenttimme ei ole tukenut vihollista" – Trumpille sataa rajua kritiikkiä Yhdysvalloissa

Lähteet: AP